C 152/122
FI
Euroopan unionin virallinen lehti
6.4.2022
Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston päätökseksi Euroopan nuorison teemavuodesta 2022” (COM(2021) 634 final – 2021/0328 (COD)) (2022/C 152/20)
Yleisesittelijä: Michael MCLOUGHLIN Lausuntopyyntö
Euroopan unionin neuvosto, 21.10.2021 Euroopan parlamentti, 21.10.2021
Oikeusperusta
Euroopan unionin toiminnasta tehdyn sopimuksen 165 artiklan 4 kohta ja 166 artiklan 4 kohta
Vastaava jaosto
Työllisyys, sosiaaliasiat, kansalaisuus
Hyväksyminen täysistunnossa
8.12.2021
Täysistunnon nro
565
Äänestystulos (puolesta / vastaan / pidättyi äänestämästä) 201/0/1
1.
Päätelmät ja suositukset 1.1 Euroopan talous- ja sosiaalikomitea suhtautuu myönteisesti siihen, että vuosi 2022 on julistettu Euroopan nuorison teemavuodeksi.
Tämä päätös on myös hyvin tervetullut Euroopan sosiaalisten oikeuksien pilaria ja pandemian jälkeistä elpymisen sanomaa ajatellen.
1.2 ETSK on valmis toimimaan johtavassa roolissa Euroopan nuorison teemavuonna ja hyödyntämään muun muassa sellaisia menestyksekkäitä aloitteitaan kuin ”Sinun Eurooppasi, sinun mielipiteesi” ja nuorten pyöreän pöydän keskustelut ilmastosta ja kestävästä kehityksestä.
ETSK:lla on ainutlaatuiset edellytykset edistää yhteyksiä nuorisoverkostoihin.
1.3 Teemavuotta varten on kehitettävä selkeät indikaattorit ja toimintapoliittiset tavoitteet, joissa olisi keskityttävä vaikutuksiin, joita aloitteella on toimintapolitiikkoihin ja monialaiseen työhön – organisoitujen toimien ohella.
1.4 ETSK ilmaisee huolensa siitä, että teemavuoden ohjelma ja painopisteet näyttävät sisältävän aivan liian monia kohtia, ja katsoo, että yksinkertaiset painopisteet voisivat hyödyttää kaikkia sidosryhmiä.
1.5 Jos edistämistoimet ovat teemavuoden pääsisältö, tämän olisi käytävä selkeästi ilmi kaikessa, erityisesti nuorille suuntautuvassa viestinnässä.
1.6 Nuorison teemavuoden on edistettävä osaltaan EU:n nuorisostrategian toteutumista selkeiden suunnitelmien ja selkeän sitoutumisen avulla, erityisesti kun otetaan huomioon nuorisostrategian monialainen ulottuvuus.
1.7 On huolehdittava siitä, että vaikeammin tavoitettavat ryhmät otetaan toimintaan mukaan teemavuoden aikana.
Tämän varmistamiseksi olisi tarvittaessa käytettävä ryhmätason indikaattoreita ja maantieteellisiä indikaattoreita.
1.8 ETSK katsoo, että talousarvion osalta tavoitetasoa on nostettava.
Kun otetaan huomioon EU:n nuorten kriittinen tilanne, kansallisia nuorisoneuvostoja ja nuorisojärjestöjä varten tarvitaan resursseja nykyisten ohjelmien lisäksi.
1.9 ETSK katsoo, että tarvitaan kymmenen miljoonan euron kokonaismäärärahat, ja lisäksi kaksi miljoonaa euroa on varattava kansallisen tason koordinointia varten.
Myös Euroopan nuorisofoorumi ja sen jäsenet ovat erittäin tärkeitä.
Nämä varat voitaisiin jakaa edelleen kansallisten nuorisoneuvostojen kautta.
1.10 Euroopan teemavuoteen liittyvät paikalliset liittoutumat jäsenvaltioiden tasolla olisivat tervetulleita.
Myös ETSK:lla voi olla tässä merkittävä rooli.
1.11 Suunnitellut toimet ulkosuhteiden alalla ja Euroopan ulkosuhdehallinnon kanssa ovat niin ikään tervetulleita teemavuotta ja sen jälkeistä aikaa ajatellen.
Euroopan suhteellisen pitkälle kehittyneillä nuorisopolitiikoilla voi olla merkittävä rooli unionin naapurustossa ja sen ulkopuolella.